НэхъыжьыфIым и щапхъэ
Мы махуэхэм зи илъэс 86-р зыгъэлъапIэ усакIуэ Джэдгъэф Хъусенрэ сэрэ илъэс куэд лъандэрэ дызэныбжьэгъуфIу дыкъызэдокIуэкI. Хъусен гъащIэр фIыуэ елъагъу, жыджэрагъышхуэ хэлъщ. Зэрыхъу илъэс бжыгъэмкIэ зыгуэрхэр къеупщIмэ, «ЩIымахуэу Хьэжыжь мыгъуэр лъэмыжым щехуэхам сыкъалъхуащ», — яжреIэри, егъэдыхьэшх.
Хъусен гушыIэри, IэщIагъэри, щIэныгъэри, ныбжьэгъу IыгъыкIэри, гущIэгъури, хабзэри зэгъусэу хэлъщ. Ди жылэм дэсхэм фIыуэ ящIэ зэфIэкIыу бгъэдэлъыр. Абы къыхэкIыу пщIэ хуащI, къуажэм хьэщIэ лъапIэ къыдыхьамэ е я лъэпкъ гуфIэгъуэ яIэмэ, ар ирагъэблагъэ — ягъэнэхъыжьмэ, и хъуэхъу дахэхэм, гушыIэхэм щIэдэIумэ яфIэфIу.
ЕгъэджакIуэ IэщIагъэм хуеджа Хъусен иужькIэ езым зригъэщIэжащ нэгъуэщI IэщIагъэ зыбжани. Ар хуэIэпщIэлъапщIэщ лэжьыгъэ куэдым. Псалъэм папщIэ, трих фильмхэм хэт лIыхъужьхэм я щыгъынхэм я нэхъыбэр езым едыж. Камерэм зэрыхуэIэижьым къинэмыщIауэ, триха псоми компьютеркIи йолэжьыжыф Хъусен.
Абы нэмыщI пшынэ ещIыф, нэгъуэщI макъамэ Iэмэпсымэхэми фIыуэ хещIыкI.
Куэд и уасэщ Джэдгъэфым и сабий усэхэр, уэрэдхэр, таурыхъ хьэлэмэтхэр, жыIэгъуэ купщIафIэхэр. Абыхэм ящыщ дэтхэнэри цIыхубэм гунэс ящыхъуащ. Апхуэдэщ ар — лъэмыкI щымыIэм хуэдэщ, зэманым докIу.
Си ныбжьэгъур зы дакъикъи Iуэхуншэу щыскъым. Къэнжал зауэм теухуауэ къитIэщIыжа дэфтэрхэм, сурэтхэм папщIэ 2010 гъэм абы къыхуагъэфэщащ Кургъуо- къуэ и фэеплъу яту щыта медалыр.
Пэжыр и гъуазэу, и цIыхугъэр япэ иту псэу нэхъыжьыр я щапхъэщ абы и унагъуэми. Си ныбжьэгъуфIым сохъуэхъу и насыпым хэмыщIу куэдрэ узыншэу псэуну!
— Си сабиигъуэр зыдэзгъэкIуа, сызэрыгушхуэ си къуажэгъу, цIыхухэм пщIэ зыхуащI, фIыуэ ялъагъу Джэдгъэф Хъусен си гуапэу сохъуэхъу узыншагъэ щымыщIэу, дэрэжэгъуэрэ гукъыдэжрэ иIэу, и къалэмыпэр жану илъэс куэдкIэ ди япэ итыну, — жеIэ налшыкдэс инженер-ухуакIуэ Абыкъу Хъусен.
КIУРАШЫН Алий,
егъэджакIуэ ХьэтIохъущыкъуей къуажэ
